Poliisi tapasi viime viikolla tehdyssä valtakunnallisessa liikenteen tehovalvonnassa runsaasti ilman turvavyötä matkustaneita. Poliisihallitus kertoo tiedotteessa, että ilman turvavyötä matkustaneita tavattiin etupenkillä 1 368 ja takapenkillä 43.

Poliisi kirjoitti sakkoja runsaasti myös matkapuhelimen käytöstä ajon aikana ilman hands free -laitetta. Näitä kuljettajia tavattiin valvonnassa 829.

Poliisitarkastaja Heikki Kallio Poliisihallituksesta korostaa tiedotteessa, että turvavöiden käyttö on tärkeää.

– Turvavyön käyttö pelastaa ihmishenkiä kolaritilanteessa, eikä kukaan meistä voi olla varma, ettei siihen tilanteeseen joutuisi joko omasta syystä tai toisten virhearvioinneista johtuen.

Kallio myös muistuttaa, että matkapuhelimen käyttö liikenteessä aiheuttaa usein vaaraa ja haittaa muulle liikenteelle.

Suojatiesääntöjen laiminlyönneistä annettiin yhteensä 87 sakkoa kuljettajille. Näistä 13 ohitti suojatien eteen pysähtyneen tai näkyvyyden suojatielle peittävän ajoneuvon pysähtymättä. 58 ei antanut esteetöntä kulkua suojatielle astumassa olevalle ja 16 ei antanut suojatiellä jo olleille esteetöntä kulkua.

Poliisihallitus arvioi, että valvonta ja suojatieonnettomuuksien vähentyminen viime vuosina osoittavat, että suojatien arvostus on parantunut.